Broers en susters, dit is gepas dat ons altyd vir God dankie sal sê vir julle, want julle geloof hou net aan groei en julle almal se liefde vir mekaar word net groter! Gevolglik vertel ons self met trots in God se gemeentes hoe julle volhard en glo onder al die vervolging en swaarkry wat julle verduur. God sal die dinge wat julle deurmaak, gebruik om te wys dat Hy regverdig oordeel. Dit sal daarop uitloop dat julle waardig beskou sal word om in God se koningsheerskappy te deel. Dit is hiervoor dat julle ly. God is inderdaad regverdig: Hy sal julle verdrukkers met verdrukking terugbetaal. Hy sal rus gee aan julle wat verdruk word – en ook aan ons. Dit sal gebeur wanneer die Here Jesus met sy magtige engele vanuit die hemel verskyn. In 'n vlammende vuur sal Hy die mense straf wat God nie ken nie; dit is húlle wat hulle nie gesteur het aan die Goeie Nuus van ons Here Jesus nie. Hulle sal met ewige vernietiging gestraf word, weg van die Here se teenwoordigheid en sy heerlike mag af. Op daardie dag kom Hy om verheerlik te word deur dié wat aan Hom behoort en om bewonder te word deur almal wat tot geloof gekom het – ook deur julle, want julle het ons getuienis geglo! Met dit in gedagte bid ons altyd vir julle. Mag ons God julle waardig maak vir die lewe waartoe Hy julle geroep het. Mag Hy elke goeie voorneme en geloofsdaad met krag tot volkome uitvoering bring. So sal die Naam van ons Here Jesus verheerlik word deur wat julle doen. En júlle sal deur Hom verheerlik word op grond van die genade van ons God en die Here Jesus Christus. (NLV)
1. Hoe help Paulus jou in dié gedeelte om God se regverdigheid in die straf van sy oordeel raak te sien?
2. Watter Goeie Nuus is daar vir jou in hierdie gedeelte?
3. Lees die verse later vandag weer om jou te herinner daaraan aan die Goeie Nuus nie net van God se oordeel nie, maar van die ewige lewe waartoe Hy jou geroep het.
4. Jy kan later vanaand die verse weer lees in die konteks van 2 Tessalonisense 1 en my bydrae daaroor: 2 Tessalonisense 1 – God is regverdig en betroubaar.
Hy wat van bo kom, troon bo almal uit. Hy wat uit die aarde ontspring het, is deel van die aarde en praat as deel van die aarde. Hy wat uit die hemel kom, troon bo almal uit. Wat Hy gesien en gehoor het, daaroor getuig Hy, maar niemand aanvaar sy getuienis nie. Wie sy getuienis aanvaar het, het daardeur verseël dat God regtig God is. Hóm het God gestuur om die woorde van God mee te deel, want God gee Hom sy Gees sonder om dit af te meet. Die Vader het die Seun lief en Hy het Hom gesag oor alles gegee. Wie aanhou glo in die Seun, het nou reeds die ewige lewe; wie egter aan die Seun ongehoorsaam is, sal die lewe nie ervaar nie, maar die oordeel van God rus op hom. (NLV)
1. Wat leer Jesus jou hier oor die gesag waarmee Hy praat en die volmag wat Hy oor die ewige lewe en die dood het?
2. Watter rol speel geloof en gehoorsaamheid in die ervaring van die ewige lewe? Wat is die lot van dié mense wat aan Jesus ongehoorsaam is en dus nie in Hom bly glo nie?
3. Lees die verse later vandag weer om jou te herinner aan die feit dat jy die ewige lewe in Jesus het en dat die Gees aan jou gegee is om jou daaraan te herinner.